Na temelju članka 6. stavka 1. Zakona o društveno poticanoj stanogradnji („Narodne novine“ br. 109/01, 82/04, 76/07, 38/09, 86/12, 7/13, 26/15, 57/18, 66/19 i 58/21), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 33. Statuta Grada Gospića  („Službeni vjesnik Grada Gospića“ br. 7/09, 5/10, 7/10, 1/12, 2/13, 3/13 - p.t., 7/15, 1/18, 3/20 i 1/21), Gradsko vijeće Grada Gospića, na sjednici održanoj dana 21. lipnja 2023. godine, donosi

**O D L U K U**

**o uključivanju Grada Gospića u Program izgradnje stanova po**

**Programu društveno poticane stanogradnje (POS-a)**

**I.**

 Grad Gospić uključuje se u provedbeni Program izgradnje stanova po Programu društveno poticane stanogradnje (POS-a), koji je reguliran Zakonom o društveno poticanoj stanogradnji (u daljnjem tekstu: Zakon).

 Cilj uključenja u Program društveno poticane stanogradnje (POS-a) je da se građanima Grada Gospića omogući rješavanje stambenih potreba i poboljšanje kvalitete stanovanja izgradnjom stambenih jedinica, uz poticaj javnih sredstava, uz mogućnost kupnje po pristupačnijim uvjetima od tržišnih u pogledu kamata i rokova otplate.

**II.**

 Grad Gospić osigurat će građevinsko zemljište na području Grada Gospića, uređenje komunalne infrastrukture i priključenje na komunalnu infrastrukturu sukladno Zakonu.

 Zemljište na kojem se namjerava izgradnja stanova po Programu društveno poticane stanogradnje (POS-a) nalazi se na području Grada Gospića u Pazariškoj ulici, označeno kao k.č.br. 2130/8, upisano u zemljišno-knjižnom ulošku broj 3717 k.o. Gospić, u površini od 2.809 m2.

 Struktura stanova bit će planirana sukladno potrebama i formiranoj listi prvenstva iz točke III. ove Odluke.

 Sukladno Zakonu, prava i obveze u pogledu osiguranja građevinskog zemljišta, uređenja komunalne infrastrukture i priključaka na infrastrukturu, vezano uz izgradnju i prodaju stanova, uredit će se pisanim ugovorom između Grada Gospića i Agencije za pravni promet i posredovanje nekretninama (u daljnjem tekstu: APN). Ovlašćuje se Gradonačelnik Grada Gospića za sklapanje Ugovora s APN-om.

Grad Gospić neposredno će surađivati na izgradnji stanova iz Programa društveno poticane stanogradnje (POS-a) s APN-om.

**III.**

Gradsko vijeće Grada Gospića donijet će Odluku o uvjetima, mjerilima i postupku za kupnju stanova iz Programa društveno poticane stanogradnje (POS-a) na području Grada Gospića.

Gradonačelnik Grada Gospića imenovat će Povjerenstvo za provedbu natječaja za kupnju stanova iz Programa društveno poticane stanogradnje (POS-a). U radu Povjerenstva sudjeluje član kojeg imenuje APN, a čija je uloga savjetodavnog karaktera.

Pravo prvenstva za kupnju stanova utvrdit će se listom reda prvenstva podnositelja zahtjeva.

Lista prvenstva formirat će se temeljem odluke kojom će se propisati uvjeti, mjerila i postupak za utvrđivanje reda prvenstva za kupnju stanova iz Programa društveno poticane stanogradnje (POS-a) na području Grada Gospića.

Gradonačelnik Grada Gospića raspisat će javni poziv za podnošenje zahtjeva za kupnju stanova iz Programa društveno poticane stanogradnje (POS-a) na području Grada Gospića.

**IV.**

Ova Odluka dostavlja se Agenciji za pravni promet i posredovanje nekretninama.

**V.**

Ova Odluka stupa na snagu osmoga dana od dana objave u „Službenom vjesniku Grada Gospića.“

KLASA: 371-01/23-01/6

URBROJ: 2125-1-01-23-03

Gospić, 21. lipnja 2023. godine

             POTPREDSJEDNICA GRADSKOG VIJEĆA

                                                                                                           GRADA GOSPIĆA

                                                                                             Nada Alić, dr. dent. med., v.r.